ועדת העבודה, הרווחה והבריאות, כנסת 18, פרוטוקול מספר 36, 2009-06-23 12:00

חיים כץ: אנחנו דנים בהגדלת פיצויים לעובד מעשר פעמים השכר הבסיסי ל-13 פעמים השכר הבסיסי למפעל שפשט את רגלו והתפרק.

רועי קרת: היום לפי פרק ח' לחוק הביטוח הלאומי עובד שמעבידו מתפרק במקרה של חברה או פשט את הרגל במקרה של יחיד ונותרו חובות, כפי שהרבה פעמים קורה, בגין שכר עבודה שלא שולם או בגין פיצויי פיטורין שלא שולמו, המוסד לביטוח לאומי משלם חלק לפי הכללים שקבועים בחוק ועד תקרה של עשר פעמים השכר הממוצע.

חיים כץ: הבסיסי.

רועי קרת: הסכום הבסיסי.

חיים כץ: זה הבדל גדול.

רועי קרת: היום ההבדל הוא עדיין לא מאוד גדול אבל הוא ילך ויגדל עם השנים.

חיים כץ: ההבדל היום הוא חמישה אחוזים.

חיים כץ: זה 7,683 והשכר הממוצע הוא מעל 8,000 שקלים.

רועי קרת: אני מקבל את ההערה.

רועי קרת: כאשר העניין הזה התרחש לראשונה זה לא היה לפי רצון הביטוח הלאומי אלא זה חוק הסדרים של 2002 בו בוטלה בכל החוק ההצמדה לשכר הממוצע ועברו למשהו אחר.

רועי קרת: בעניין הזה פרק ח' לא יוצא דופן ואנחנו כבר לא צמודים לשכר הממוצע אלא למדד על פי בסיס של משהו שנקרא סכום בסיסי, וככל שהזמן עובר, כך המרחק גדל בין הסכום הבסיסי לשכר הממוצע.

אילן גילאון: למה זה צמוד?

חיים כץ: זה צמוד למדד.

רועי קרת: לפי מדד.

רועי קרת: כיוון שבדרך כלל השכר הממוצע עולה יותר מאשר המדד, ככל שהזמן עובר המרחק בין השכר הממוצע לסכום הבסיסי גדל, אבל זה לא משהו שמיוחד לפרק ח' אלא היום כך כל חוק הביטוח הלאומי וזה לא מהיום אלא מזמן.

טלי ארפי: שזה מ-73 אלף שקלים היום ל-100 אלף שקלים.

רחל אדטו: רציתי לשאול לגבי הקריטריון.

רחל אדטו: הקריטריון של פשיטת רגל, מתי המועד של פשיטת רגל, מתי הוא מוגדר?

רועי קרת: מתי שבית המשפט המוסמך נתן צו שמורה על כך.

רועי קרת: הליך של פירוק ופשיטת רגל הוא הליך חוקי ורשמי וערכאה משפטית מאשרת אותו בצו.

רחל אדטו: אם כן, המועד הוא החלטת בית המשפט.

רועי קרת: כן.

חיים כץ: אבל לא לפני ה-1 באוגוסט 2009.

אילן גילאון: מה מהווה הסכום הזה, פיצוי על פיטורים במקום פושט רגל?

רועי קרת: גם וגם.

טלי ארפי: שכר העבודה ופיצויי הפיטורים.

טלי ארפי: זה עד תקרה מסוימת.

אילן גילאון: אם אדם עובד במקום מסוים במשך שלושים שנים.

טלי ארפי: יש תקרה.

חיים כץ: הביטוח הלאומי לא צריך לתת פיצויי פיטורים.

חיים כץ: זה בא במקרה שמישהו פשט את הרגל והמעסיק לא יודע לתת לו פיצויים, ואז הוא אומר שבמקרה הזה הוא נותן לו עוד 20 אלף שקלים שקודם לא היה מקבל אותם.

אילן גילאון: אם לאחר מכן, לאחר התהליך של אותו אדם מול פושט הרגל, מסתתר בתביעת נזיקין או פיצויים או דברים אחרים, בא הביטוח הלאומי ומבקש להחזיר לו את הסכום בחזרה?

חיים כץ: לא כשזה מוגדר.

אילן גילאון: זה מאוד חשוב.

חיים כץ: זה לא מוגדר.

חיים כץ: הוא לא יכול לבקש בחזרה.

רועי קרת: ברגע שהביטוח הלאומי – זה לא קשור לתיקון הספציפי הזה – משלם את הסכום, לעניין הסכום שהוא שילם הוא בא בנעלי העובד וגם יש לו איזושהי זכות קדימה לגבי הסכומים.

רועי קרת: אבל כיוון שמדובר באדם שפשט את הרגל או חברה שהתפרקה, זה אומר שמלכתחילה אנחנו יודעים שאין לו כסף לשלם את כל ההתחייבויות שלו.

חיים כץ: לא בטוח.

רועי קרת: אין לו כסף שאפשר לשים עליו את היד כי אחרת הוא לא היה מתפרק או פושט את הרגל.

חיים כץ: הוא יכול להתפרק ולא לפשוט את הרגל.

חיים כץ: הוא יכול לקנות לו שלד ולעשות העברות וכולי, אבל אנחנו לא נכנסים לזה כאן ואני לא אתן הרצאה בנושא.

רועי קרת: לא נדבר על הרמאים כפי שהציע קודם יושב-ראש הוועדה אלא נדבר על מי שלא מרמה.

רועי קרת: כאשר אדם מגיע למצב שבית המשפט אישר פירוק או פשיטת רגל, זה אומר שהוא לא מסוגל לעמוד בכל ההתחייבויות שלו וזה אומר שהוא חדל פירעון וכל מי שהוא חייב לו כסף, צריך לדעת שהוא יקבל פחות ממה שחייבים לו או שלא יקבל כלום.

אילן גילאון: בלי קשר לכלום.

אילן גילאון: זאת אומרת, גם אם נפסק בפירוק הזה שהוא ישלם לעובדים משהו.

אילן גילאון: אתכם זה לא מעניין.

רועי קרת: מה שהוא משלם זה רק מעבר למה שאנחנו משלמים.

רועי קרת: אנחנו לא נותנים את כל הכסף.

אילן גילאון: זה ברור.

אילן גילאון: במה תשלום הכסף מותנה, בעובדה שהמעסיק פשט רגל והפך לחדל פירעון?

רועי קרת: כן.

רועי קרת: אין תנאים נוספים.

וילמה מאור: חבר הכנסת גילאון, אדם שילם ביטוח כל החיים שלו, כך שזאת לא בדיוק מתנה.

חיים כץ: אבל הוא לא שילם ביטוח לקבלת פיצויי פיטורים.

חיים כץ: פיצויי פיטורים אל מול המעסיק, זה נושא אחר לגמרי ואין קשר לביטוח הלאומי במקרה הזה.

רחל אדטו: צודק חבר הכנסת גילאון בחשדנות.

רחל אדטו: ראה מה שהיה קודם.

אילן גילאון: אנחנו לא לפני בחירות ולכן השאלה למה זה קורה.

רועי קרת: אדוני היושב-ראש, אני רוצה לדייק.

רועי קרת: הם משלמים על זה דמי ביטוח.

רועי קרת: פרק ח' הוא פרק שמשלמים עליו דמי ביטוח.

רועי קרת: יש לגביו צבירה ומתוך הכסף הזה גם הכספים משולמים.

רועי קרת: כולם משלמים.

חיים כץ: מה העלות התקציבית של זה?

אוהד רייפן: 12 מיליון שקלים.

חיים כץ: אנחנו עוברים להקראת הסעיף.

שמרית שקד: 146.

שמרית שקד: (14) סעיף 183, במקום "כפול עשר" יבוא "כפול 13".

חיים כץ: אנחנו מצביעים.

חיים כץ: הסעיפים אושרו פה אחד

חיים כץ: תודה רבה.

חיים כץ: הישיבה נעולה.